Meer as R1 miljoen se batterye uit selfoontorings gesteelArgieffoto ŉ Man sal Dinsdag in die Kimberley-landdroshof verskyn nadat hy na bewering batterye ter waarde van meer as R1 miljoen uit selfoontorings gesteel het. Lt. Olebogeng Tawana, woordvoerder van die polisie, het gesê lede van die Kimberley-blitspatrollie het op ŉ huisbraak-aanmelding gereageer toe hulle ŉ verdagte bakkie op die N12 buite die dorp gesien het. “Die rooi Toyota-dubbelkajuitbakkie het dadelik weggejaag toe hulle die polisie gewaar het,” het sy gesê. ŉ Blitsjaagtog het tussen die polisie en die verdagtes ontstaan. Die verdagtes het naderhand stilgehou en te voet gevlug. Een is in hegtenis geneem, het Tawana gesê. “Elf batterye van selfoonseintorings is agter in die bakkie gevind en 13 batterye op die agtersitplek. Die batterye is meer as R1 miljoen werd.” Die tweede verdagte is nog op vrye voet.